Brian Mikkelsen (KF), 2011-05-05:
Forslaget her er jo en del af en større konkurrencepakke, som virkelig skubber til konkurrencen i det danske samfund.
Det er en stribe lovforslag, en stribe konkrete handlinger, som gør, at vi får mere konkurrence i den private sektor, men også i den offentlige sektor.
På det konkrete punkt her er der jo sket meget siden den første næringslov fra 1857.
Da var formålet simpelt hen, at man skulle regulere håndværks- og fabriksdrift.
Loven er selvfølgelig blevet revideret i løbet af de sidste halvanden hundrede år, men på visse punkter at den stadig ikke tidssvarende.
Det gælder f.eks. det eksisterende krav om, at varer skal afsættes fra et fast forretningssted.
Der foregår i dag mange andre former for varesalg end netop fra et fast forretningssted, og den udvikling skal loven også afspejle.
Jeg er derfor glad for det her lovforslag, som er en del af den konkurrencepakke, vi har præsenteret, og som lægger op til en generel modernisering af næringsloven.
Det sker bl.a. ved at ophæve reglen om, at salg af varer som hovedregel skal ske fra et fast forretningssted.
Hermed skabes der mulighed for udvikling af nye innovative forretningskoncepter såsom lagersalg, homeparties, shop in shop m.v.
På den måde får bl.a. iværksættere bedre mulighed for at afsætte deres varer, og nye, mere fleksible rammer vil kunne medvirke til at øge konkurrencen blandt de erhvervsdrivende.
Det vil være til gavn for produktiviteten, og for forbrugerne betyder det, at de får mulighed for at købe varer på nye måder til mere konkurrencedygtige priser.
Hovedindholdet i forslaget drejer sig om at ophæve kravet om, at salg af varer som udgangspunkt skal foregå fra et fast forretningssted.
Forslaget vil gøre det muligt at afholde kortvarige lagersalg, og tilsvarende vil en ophævelse af kravet som udgangspunkt gøre det muligt at sælge sportstøj og sportsudstyr ved sportsstævner, ligesom f.eks. salg af bøger og hobbyartikler fra en vogn vil blive muligt.
Med lovforslaget lovliggøres samtidig homeparties, dvs. arrangementer med fremvisning og salg af bestemte varer, som foregår under private former, f.eks. i private hjem, på plejehjem eller lignende.
Det vil også blive muligt for en handlende at have et midlertidigt salg i en anden handlendes butik, såkaldt shop in shop.
Det kan f.eks. komme områderne med mange turister til gode, fordi man vil kunne oprette midlertidige butiksudsalg i turistsæsonen.
Der har været tilfælde, hvor mange salgsvogne i f.eks. den indre by i København har været til gene for den kørende og gående trafik.
I de situationer kan kommunalbestyrelsen i medfør af vejloven nægte eller begrænse en tilladelse til salget, hvis det skønnes nødvendigt.
I forbindelse med at vi åbner op for nye forretningskoncepter, skal det fortsat sikres, at loven håndhæves, og at forbrugeren kan identificere den erhvervsdrivende, f.eks. i forbindelse med reklamation.
De forbrugerbeskyttende regler, der findes i bl.a. købeloven og lov om visse forbrugeraftaler, vil derfor fortsat gælde.
Desuden foreslås det at skærpe oplysningskravet, så næringsdrivende med detailsalg af varer fremover altid skal have et synligt opslag med cpr-nummer, navn og adresse.
Ved salg af udvalgsvarer fra mobile salgssteder, ved lagersalg på markeder m.v. vil disse oplysninger altid skulle udleveres skriftligt til kunden, hvis man beder om det.
Derved vil forbrugeren kunne finde frem til sælgeren med henblik på en eventuel reklamation.
Endelig skal visse varegrupper af sundheds- og kontrolmæssige hensyn stadig sælges fra et fast forretningssted.
Det samme gælder håndkøbsmedicin, der ikke er forbeholdt apotekerne.
For at give butikkerne tid til at forberede sig på de nye rammevilkår foreslås det, at den nye lov træder i kraft den 1. januar 2012, og for at sikre, at lovgivningen får den tilsigtede positive effekt, foreslås det samtidig, at loven evalueres efter 3 år.